Karsten Hønge (SF), 2008-12-12:
Som udgangspunkt synes SF, at det er et godt initiativ, at man sætter fokus på unødige byrder for erhvervslivet.
Der er faktisk kommet en helt ny undersøgelse fra forsikringsselskabet Codan, der i samarbejde med Væksthus Hovedstadsregionen viser, at det heldigvis især er de lidt ældre selvstændige, der synes, at det er en belastning.
Så det positive i den undersøgelse er, at en række unge selvstændige faktisk ikke synes, at de sådan mere bureaukratiske omstændigheder ved at drive selvstændig virksomhed er det store problem, ligesom den også viser en stor kønsmæssig forskel, nemlig at kvinderne øjensynlig har et noget lettere forhold til det.
Så der findes altså muligheder og løsninger.
SF støtter konkrete initiativer til at begrænse papirnusseri og bureaukratiske benspænd.
Men generelt må vi jo sige, at samfundet stiller fantastiske rammer til rådighed for virksomhederne.
Danmark er jo et af de mest konkurrencedygtige lande i verden, vi er et samfund med en god og velfungerende offentlig sektor, med en god infrastruktur og med gode uddannelser.
Ja, på arbejdsmarkedet må vi bryste os af at have det, vi selv kalder den danske model, hvor det, der gælder, er et konstruktivt og fremadrettet samarbejde mellem lønmodtagere og arbejdsgivere.
Vi har erhvervsskoler, der iværksætter kurser i iværksætteri.
Ja, vi har sågar fagforeninger og fagforbund, der laver kurser i, hvordan deres medlemmer kan starte selv.
Gad vide, hvor i verden man kunne finde sådan nogle eksempler?
Dansk Folkepartis forslag kan efter vores opfattelse ikke bruges, fordi det på samme tid er både for stift og uhåndterligt og på et så generelt plan, at det vil være umuligt at arbejde med, de gode intentioner i øvrigt ufortalt.
Vi må sige, at udviklingen generelt går mod mere ansvar og større forpligtelser for virksomhederne, for det er jo sådan, at hvad der for den enkelte virksomhed umiddelbart måske godt kan opfattes som træls, er en gevinst for det samlede samfund.
Og så er det jo sådan, at det ikke nytter så meget altid at tale om at beslutte ting på det politiske plan, for det skal jo følges op ude i virkeligheden, bl.a. i virksomhederne, og her må vi sige, at danske virksomheder altså fortsat har gode muligheder for forbedringer.
I SF synes vi, det er godt, at der er så mange mennesker, der vil starte egen virksomhed, men vi synes også, at der er en del, som uden forudsætninger vil ud at lege arbejdsgiver.
Selv i en gylden periode som den, vi er inde i nu, kunne vi se, at Lønmodtagernes Garantifond i 2007 udbetalte 270 mio. kr. til 10.000 lønmodtagere.
Ja, samlet vurderer de det til, at det vil koste samfundet mellem 1,5 og 2 mia. kr. at rydde op i ruinerne efter virksomheder, der er gået ned.
Derfor foreslår vi faktisk, at man indfører en form for erhvervskort, et kørekort til at kunne drive egen virksomhed.
Det kunne indeholde et opstartskursus og derefter et uddannelsesforløb, hvor man inden for de første 2 år skulle forpligte sig til at blive klogere på skatteforhold, momsforhold og arbejdsmiljø.
Det dårlige arbejdsmiljø koster det danske samfund 20-25 mia. kr. om året og udbetaling af løn.
Vi foreslår også, at det offentlige over for virksomhederne stiller krav til dem, der ønsker at være samarbejdspartnere og leverandører til det offentlige.
Vi foreslår, at danske overenskomster overholdes, og vi foreslår, at man pålægger virksomhederne at leve op til deres uddannelsesforpligtelse ved at skaffe praktikpladser nok, så de lever op til det samfundsmæssige ansvar.
SF ser gerne, at virksomhederne fremover generelt får stærkere forpligtelser over for samfundet, f.eks. med hensyn til gennemføre seniorpolitik med en rummelighed, sådan at man kan være ikke 100 pct. ydende, men alligevel have en plads på arbejdsmarkedet.
Vores konklusion er, at vi siger: Væk med unødigt papirnusseri, men op med det samfundsmæssige ansvar.